**III урок - Първа песен на „Илиада” – свадата между Ахил и Агамемнон**

 Третият от цикъла уроци е конкретно насочен към развиване на уменията за анализ и интерпретиране на художествен текст. В рамките на учебния час учениците ще актуализират старите си знания и умения за анализ на текста, ще усвоят нови понятия от учебната програма като социална йерархия, колективно благо, херос.

**Цели:**

1.Запознаване със съдържанието на Първа песен, анализ на композиционните особености на откъса, интерпретиране на мотива за гнева.

2.Извеждане на качествата на основните епически герои – Ахил и Агамемнон.

3.Докосване до спецификата на героическия епос и епическото двупланово изображение на света на боговете и хората.

**Задачи:**

1. Да се усвоят знания и умения за възприемане на античната словесност.
2. Да се осмисли понятието геройска етика.
3. Да се актуализират старите знания за изграждане на характеристика на епически герой.
4. Да се подготвят учениците за въвеждането на следващите главни персонажи в „Илиада”.

 В хода на работата се следват принципите нагледност, научност, трайност на знанията. Очаквани резултати са усвояване на знания за билатералната композиция, сюжета и епическото изображение в „Илиада”. Методи и техники, които се използват, са дискусия, беседа, интерактивни таблици; основно дидактическо средство е текстът на Първа песен.

**Методически акценти:**

 В началото на часа се актуализират знанията за ролята на Първа песен в структурата на творбата. Чрез въпроси към учениците се изяснява ролята на встъплението.

**Въпрос: Защо „Илиада” започва с призоваване на божество?**

**Предполагаеми отговори:**

 Първите 7 стиха на „Илиада” представят призоваването на божество. Според старогръцката митология Музите са 9 и са дъщери на Зевс и Мнемозина. Обръщението „*Музо, възпей*…” насочва към представата, че източникът на знание за миналото и на поетическото вдъхновение е богинята, а поетът е само неин посредник. Епическата дистанцираност се постига с това, че публиката не научава нищо за самия поет. Встъплението показва черти на композиционната техника на класическия героически епос – заявява се централната тема – гневът на Ахила Пелеев. Същевременно косвено поетът ни насочва към дълбинната проблематика на човешкото съществуване въобще – страданията и преходността в човешката участ и зависимостта на хората от божествените сили.

 След това учениците се разделят на малки групи, всяка от които трябва да наблюдава образите на главните герои – Ахил и Агамемнон, и да изведе положителните и отрицателните черти на персонажите. На дъската представители от различните екипи изписват в таблици качествата, които са открили и наблюдавали в текста.

* Агамемнон

|  |  |
| --- | --- |
| Положителни черти | Властен, способен да ръководи, авторитетен, уважаван, смел, непоколебим, готов да брани достойнството и ранга си |
| Отрицателни черти | Егоистичен, незачитащ другите, алчен, груб, брутален, склонен към нарушаване на правила, отмъстителен, надменен, нагъл, безочлив, господарско самочувствие, упражнява властта със сила |

* Ахил

|  |  |
| --- | --- |
| Положителни черти | Красив, смел, силен мъж, пример за подражание, непримиримост към неправдата, чувство за собствено достойнство, уважава възрастните заради мъдростта им, способен е да разбере чуждата болка, има добро сърце, загрижен е за хората след мора, изпратен от Аполон, има право на възмездие |
| Отрицателни черти | В битките е жесток, леснораним е, достойнството е свръхценност за него, воинската чест и силното его са на първо място в ценностната му система, има стихиен характер |

Урокът продължава с дискусия върху поведението на Ахил.

* По какъв начин в епоса се набелязват „психологически” щрихи? Наблюдавайте как са представени душевните състояния на Ахил:
* Разгневяването (ст. 148, 223-4)
* Вътрешния му конфликт в колебанието дали да убие Агамемнон (ст. 188 и сл.)
* Чувството на обида и унижение след предаването на Бризеида (ст. 349)
* След наблюденията върху поведението на Ахил и Агамемнон посочете какви качества притежава епическият герой.

Учениците обобщават своите наблюдения, а учителят допълва, ако е необходимо отговорите.

* Как в Първа песен функционира темата за гнева?

**Очаквани отговори**: Епическият герой брани своя дял от плячката; той притежава чувство за чест и достойнство, има право на трофей от битката, славата и престижът са върховни човешки постижения; гневът е манифестация на геройския му статус; гневът обаче е и сляпа стихия.

* Работата продължава с изясняване на композиционните особености на Първа песен. Учениците попълват заедно с учителя таблица, в която са вписани епизоди, които са разположени огледално и концентрично. Така се прави паралел с предишния урок и знанията за билатералната композиция на творбата, учениците добиват ясна представа за геометризма на Омировата поема.

|  |  |
| --- | --- |
| **Паралелна ( огледална) композиция** | **Концентрична композиция** |
| Молба на ХризСвада между Ахил и АгамемнонОпит за помиряване от страна на НесторМолба на ТетидаСвада между Зевс и ХераОпит за помиряване от страна на Хефест | Свада между Ахил и АгамемнонРазговор между Ахил и ТетидаРазговор между Зевс и ХераСвада между Зевс и Хера |

 За да бъде пълна представата за съвършеното композиране на текста, е желателно да се направят и наблюдения върху хората и боговете и начините за тяхното представяне.

**Въпрос:** Как са представени светът на хората и светът на боговете? Отговорите могат да бъдат вписани в таблица, за да се систематизират и запомнят по-лесно литературните факти.

|  |  |  |  |  |  |
| --- | --- | --- | --- | --- | --- |
| **Социален статус** | **Герои** | **Социални качества** | **Индивиду-ални качества** | **Постоянни епитети** | **Сравнения** |
| **Х****О****Р****А** | Агамемнон | Цар, ненаситен за победи и плячки, винаги очаква награда и трофей от боя, иска войската да бъде спасена, а не да загине | Властолюбив, не търпи да бъде ощетяван, изпълнява волята на Аполон, властен и жесток | „користолюбецо алчен”, „цар тунеядец страхливец” | „злобен в сърцето си мрачно, обхванат от ярост голяма, искри в очите му святкаха, както от огън разпален” |
| Ахил | Получовек, син на богинята Тетида, подчинява се на установения в обществото ред и отстъпва Бризеида | Оттегля се от боевете, но не отплава за родината си, стреми се към славата, приема отнемането на пленницата като лична обида, плаче на морския бряг и иска помощ от майка си | „бързоног”, „божествен”, „богонравен”, „син на Пелея” |  |
| Нестор | Мъдрец, изразител на общественото мнение | Припомня, че някога се е бил с герои като Тезей Егеев, приканва Ахил да се помири с Агамемнон, защото никой няма полза от свадата им | „оратор прославен със глас благозвучен” | „думи по-сладки от мед из устата му плавно течаха” |
| Калхас | Потомък на Тестор, отличен птицегадател  | Има дарба от Аполон да гадае бъдещето, страхува се да каже каква е волята на боговете, страхува се от гнева на Агамемнон и моли Ахил да го брани | „пророк почитан” |  |
| **Б****О****Г****О****В****Е** | Зевс | Бог на боговете и хората,  | Подкрепя Тетида и влиза в спор със съпругата си Хера, ръководи събитията в света на хората | „тъмнооблачен”„гръмовержец”, „всевиждащ” „Кронид всесилен”, „облакосборецът” |  |
| Хера | Съпруга на Зевс | Опитва се да защити ахейците и да се противопостави на съпруга си Зевс | „волоока властница”, „белоръка Хера”, „златотронната Хера” |  |
| Феб Аполон | „Богът, потомък на Лета и Зевса”, праща мор в стана на ахейците, защото са отнели дъщерята на жреца му Хриз | Защитава троянците, грижи се за Хриз | „далнострелец”, „стреловержец”, „Сребролъки” | „както разсърден вървеше, подобен на нощ непрогледна” |
| Атина | Дъщеря на Зевс и Хера, покровителства Ахил, видима е само за него | Съветва Ахил да се въздържи и да не посяга на Агамемнон | „дъще на егидодържеца Зевс”, „сивоока богиня Атина” |  |

 След изпълнението на задачата се правят изводи за блестящата геометрична композиция на Първа песен и се припомнят най-важните моменти от характеристиките на Ахил и Агамемнон. В края на часа се задава домашна работа. Учениците се разделят на две групи. Първата група трябва да напише характеристика на епическия герой Ахил, а втората група – на Агамемнон. Целта на този тип задача е да се актуализират знанията за изграждане на образ на художествен персонаж, както и затвърждаване на знанията за Първа песен. Учителят може да предложи показателите за характеристиките предварително, за да може всеки ученик да следва определен алгоритъм на работа:

* Обществено – исторически момент (епоха и възпитание, интереси и занимания, обществено положение, възгледи за живота – идейни, морални, политически)
* Художествените задачи на твореца при изграждане на образа
* Детайли при портретуването ( външен вид, биография – произход, среда, възпитание, дейности, чувства)
* Повествователят за качествата, интересите и стремежите на героя
* Връзка на социалните с моралните прояви
* Обстановка
* Статичност или динамичност на персонажа
* Отношение на другите към героя
* Авторова оценка
* Мнението на възприемателя
* Мястото на героя в творбата и връзката му с останалите

Това са и показателите, по които след това може да се оценят домашните работи.